***Obvestilo o uvedbi spletnega portala za gospodarske subjekte za vložitev zahtevkov v sistem dokazil o carinskem statusu unijskega blaga (PoUS)***

***Izdaja dokazil o carinskem statusu unijskega blaga - prehod od papirnega na elektronski način***

Od 1. marca 2024 se bo za izdajo dokazil o carinskem statusu unijskega blaga začel uporabljati EU carinski portal za gospodarske subjekte (EUCTP). V okviru splošnega portala EUCTP bo na voljo poseben portal za sistem dokazil o carinskem statusu unijskega blaga PoUS, ki bo nadomestil izdajo dokazil T2L in T2LF v papirni obliki.

Namen posebnega portala PoUS je poenotenje postopka, informatizacija in pospešitev izmenjave informacij o dokazilih znotraj EU. Gre za 1. fazo PoUS, ki vključuje izdajo dokazil o unijskem statusu v elektronski obliki (T2L in T2LF), za pošiljke blaga, katerih skupna vrednost presega 15.000 EUR. Uporaba dokazila v obliki carinskega blagovnega manifesta je povezana z evropskim pomorskim enotnim okencem (EMSW), zato bo ta del zajet v 2. fazi PoUS (1. 6. 2025).

PoUS bo omogočal izmenjavo informacij med gospodarskimi subjekti in carinskimi organi držav članic EU. Poleg vložitve podatkov in izdaje dokazil T2L/F bo sistem PoUS hkrati omogočal predložitev blaga pri carinskem organu predložitve.

***Dostopanje do spletnega portala PoUS za gospodarske subjekte***

Gospodarski subjekti oziroma njihovi carinski zastopniki (npr. špedicija) morajo imeti aktivno številko EORI ([Vpis v EORI register in številka EORI](https://www.fu.gov.si/poslovni_dogodki_podjetja/vpis_v_eori_register_in_stevilka_eori/)). Aktivacijo oziroma vpis v EORI opravi Finančni urad Kranj, Sektor za carine, Oddelek za TARIC na podlagi zaprosila po elektronski pošti na e-naslov: eori.fu@gov.si.

Gospodarski subjekti oziroma njihovi carinski zastopniki morajo pred prvo prijavo v spletni portal EUCTP urediti dostop/registracijo v portal eCarina. Po urejenem dostopu/registraciji v portal eCarina, je potrebno v tem portalu za uporabnike urediti še ustrezna pooblastila. V primeru, da gospodarski subjekt že ima dostop do portala eCarina, je potrebno urediti zgolj pooblastila v tem portalu. Podrobna navodila za prijavo v portal so na voljo v dokumentu [Navodila za prijavo v carinski portal za gospodarske subjekte – EUCTP (Evropski carinski portal)](https://www.fu.gov.si/carina/poslovanje_z_nami/e_carina/#c459)

***Pooblaščeni izdajatelj***

Vsaka oseba s sedežem na carinskem območju Unije, ki izpolnjuje merila iz čl. 39(a) in (b) Carinskega zakonika Unije, lahko v skladu s čl. 128 Delegirane uredbe pridobi carinsko dovoljenje za izdajo dokazila o statusu T2L ali T2LF, ne da bi ji bilo treba zaprositi za overitev pri carinskem organu. Zahtevek za pridobitev dovoljenja za pooblaščenega izdajatelja se vloži z uporabo [EU portala za gospodarske subjekte za področje carinskih dovoljenj – CDS](https://www.fu.gov.si/carina/poslovanje_z_nami/e_carina?type=%253Dfd27ad427d79dc50ae3f9eed02d4ec1a%253D89cef4b192881d75db0c6b15dbf01c7ec5022%3Ftype%3D555#c459). Za izdajo dovoljenj za pooblaščenega izdajatelja je pristojen Finančni urad Celje.

***Uporaba dokazil v papirni obliki v prehodnem obdobju***

Vsa dokazila T2L/F izdana pred 1. 3. 2024 v papirni obliki, se lahko uporabijo oz. predložijo v papirni obliki. Rok veljavnosti dokazil je 90 dni od dneva izdaje. Po 1. 3. 2024 pa se bodo dokazila o unijskem statusu izdajala le elektronsko v sistemu dokazil - PoUS.

***Tehnična pomoč v primeru težav z dostopom do portala EUCTP***

Sektor za centralno pomoč uporabnikom

Mednarodni prehod 2 b, Vrtojba

5290 Šempeter pri Gorici

T: 05 297 68 00

F: 05 297 67 64

E: sd.fu@gov.si

***Pomoč v zvezi z uporabo portala PoUS***

Vsebinsko pomoč gospodarskim subjektom nudijo finančni uradi in Generalni finančni urad:

[Kontaktni center FURS | FINANČNA UPRAVA REPUBLIKE SLOVENIJE (gov.si)](https://www.fu.gov.si/kontakti/kontaktni_center_furs/#c6546)

***Usposabljanje za portal PoUS***

Sredi meseca februarja bo FURS organizirala spletno usposabljanje v zvezi z uporabo portala PoUS. Novica s točnim terminom bo objavljena na spletni strani FURS:

[Seminarji | FINANČNA UPRAVA REPUBLIKE SLOVENIJE (gov.si)](https://www.fu.gov.si/drugo/posebna_podrocja/seminarji/)